Hondemaats kry huis ná 11 jaar in skut | News24
Hondemaats kry huis ná 11 jaar in skut
Dit het elf jaar lank geduur, maar die honde Jessica (11, links) en Cody (12) sal vandeesweek vir die eerste keer 'n huis hê. Die twee honde het byna saam as klein hondjies by die Save a Pet-skut aangekom waar hulle saam in 'n hok gewoon het. Cheryl
NÁ elf jaar in 'n skut sal twee honde vandeesweek in Johannesburg op 'n kleinhoewe "aftree".
Dié ongekende vryheid het Cody (12) en Jessica (11), albei kruisras-honde, te beurt geval nadat 'n foto van 'n spelende Cody verlede week op die Facebook-blad van die Baaise Save a Pet-skut verskyn het.
"Op die foto het Cody 'n bal in sy bek, en ek het dadelik geweet dis 'n hond wat ek vryheid op my kleinhoewe in Centurion wil gee," het Beverly Mace, 'n Baaise verkoopsbestuurder, gesê.
Volgens Mace sal sy binnekort aftree en is dit haar jare lange droom om 'n goeie tuiste aan ouer honde te bied, waar elkeen sy eie rusbank het.
Cody het egter met meer as sy bal vir bagasie gekom.
"Toe ek aanbied om Cody aan te neem, het ek gehoor dat hy en Jessica al jare saambly en beste vriende is. En ek sal dit haat om van my beste vriend geskei te word...so, toe besluit ek om sommer vir Jessica ook te vat."
Volgens Sheila Gibson, bestuurder van die skut, het Cody en Jessica saam in 'n hok beland toe hulle meer as 'n dekade gelede by die skut aangekom het.
"Cody is een van 'n werpsel honde wat in Victoriaweg opgetel is. Jessica is in dieselfde tyd gered toe iemand probeer het om haar teen R20 op 'n straathoek te verkoop."
Hoewel Gibson voel dat dit moeilik is om die honde ná al die jare te laat gaan, meen sy hulle verdien die "rustigheid in hul goue jare" wat in Gauteng vir hulle voorlê.